[pic] | AZ EURÓPAI KÖZÖSSÉGEK BIZOTTSÁGA |

Brüsszel, 25.07.2006

COM(2006) 424 végleges

2004/0001 (COD)

A BIZOTTSÁG KÖZLEMÉNYE AZ EURÓPAI PARLAMENTNEK az EK-Szerződés 251. cikke (2) bekezdésének második albekezdése alapján a Tanácsnak

a belső piaci szolgáltatásokról szóló európai parlamenti és tanácsi irányelv elfogadására vonatkozó közös álláspontjáról

2004/0001 (COD)

A BIZOTTSÁG KÖZLEMÉNYEAZ EURÓPAI PARLAMENTNEKaz EK-Szerződés 251. cikke (2) bekezdésének második albekezdése alapjána Tanácsnak

a belső piaci szolgáltatásokról szóló európai parlamenti és tanácsi irányelv elfogadására vonatkozó közös álláspontjáról

1 . ELŐZMÉNYEK

A javaslat továbbítása az Európai Parlament és a Tanács számára (COM(2004) 2 végleges - 2004/0001 (COD) dokumentum: | 06.02.2004 |

Az Európai Gazdasági és Szociális Bizottság véleménye: | 09.02.2005 |

A Régiók Bizottságának véleménye: | 29.09.2004 |

Az Európai Parlament véleménye (első olvasat): | 16.02.2006 |

A módosított javaslat továbbítása: | 06.04.2006 |

Minősített többséggel elfogadott közös álláspont: | 24.07.2006 |

2 . A BIZOTTSÁG JAVASLATÁNAK CÉLJA

A bizottsági javaslat célja:

- a gazdasági növekedés és a foglalkoztatás alapjának javítása az EU-ban;

- a szolgáltatások valódi belső piacának megteremtése a szolgáltatási tevékenység fejlődését gátló jogi és igazgatási akadályok elhárítása révén;

- a szolgáltatásokat igénybe vevők jogainak megerősítése;

- jogilag kötelező érvényű kötelezettségek megállapítása a tagállamok hatékony igazgatási együttműködése érdekében.

3 . MEGJEGYZÉSEK A KÖZÖS ÁLLÁSPONTRÓL

3.1 . Általános megjegyzések

A Tanács által elfogadott közös álláspont megőrzi a Bizottság módosított javaslatának lényegét, amely viszont magában foglalja az Európai Parlament első olvasatában elfogadott módosítások nagy többségét. A javaslat kulcsfontosságú elemeit (különösen az alkalmazási körből való kivételt és a szolgáltatásnyújtás szabadságára vonatkozó rendelkezéseket) tekintve a Tanács közös álláspontja emellett figyelembe veszi az Európai Parlamentben született politikai megállapodást, amely így a közös álláspontban tükröződik vissza, a Bizottság módosított javaslatával egyezően.

Összességében a közös álláspont, teljes egészében vagy szellemében, az Európai Parlament – a Bizottság által a plenáris ülésen elfogadott – minden módosítását magában foglalja. Emellett kitér az Európai Parlament módosításaiban szereplő néhány egyéb kérdésre és meg is válaszolja azokat, noha a szövegezés azoktól eltérő lehet. Végül pedig több új, kiegészítő rendelkezést is tartalmaz az átláthatóság, valamint a tagállamok és a Bizottság közötti együttműködés javítására, ami hozzájárulhat az irányelv helyes végrehajtásához.

Az alábbiakban a közös álláspont főbb elemei kerülnek részletes bemutatásra, elsőként azok, amelyek megfelelnek az Európai Parlament módosításainak. A többség ilyen, mivel mind a Bizottság módosított javaslata, mind a Tanács közös álláspontja magáévá teszi az Európai Parlament módosításainak többségét. Ezután következnek a Tanács által a közös álláspontban felvetett egyéb kérdések.

3.2. A közös álláspont azon elemei, amelyek megfelelnek az Európai Parlament módosításainak

3.2.1. Hatály és más általános rendelkezések (1–4. cikk)

Specifikus jogi területek (1. cikk). Az irányelv tárgyát és a jog bizonyos területeivel (alapvető jogok, munkajog, büntetőjog, a kulturális vagy nyelvi sokszínűség, illetve a média sokféleségének védelme vagy előmozdítása) való kapcsolatát tekintve a közös álláspont magában foglalja a Parlament módosításainak (7., 8., 290., 291., 297., 298., 299. módosítás, a 72. módosítás vonatkozó része) és a módosított javaslat lényegét néhány szövegezésbeli kiigazítás mellett, amelyeket a Bizottság elfogadott, mivel ezek a szöveg javítására irányultak az európai parlamenti megállapodás vagy a Bizottság módosított javaslata lényegének megváltoztatása nélkül.

Hatály (2. cikk). Az irányelv hatálya tekintetében a közös álláspont nagymértékben figyelembe veszi a Parlament által első olvasatban elfogadott módosításokat. Az általános érdekű szolgáltatásokat illetően a közös álláspont az Európai Parlament módosításainak (különösen a 13., 44., 73. módosításnak. valamint a 72. és a 289. módosítás vonatkozó részének) tartalmát tükrözi, és a 2. cikk szövegében – a módosított javaslathoz képest – tovább pontosítja, hogy az általános érdekű nem gazdasági szolgáltatások az irányelv hatályán kívül esnek. A közlekedési szolgáltatásokkal és a kikötői szolgáltatásokkal kapcsolatban a közös álláspont megerősíti, hogy valamennyi közlekedési szolgáltatás – beleértve a kikötői szolgáltatást is – az irányelv hatályán kívül esik, amint az Európai Parlament ezt a 20. és a 306. módosításban elfogadta. A módosított javaslattal összehasonlítva a közlekedési szolgáltatások kivételének szövege – a Szerződés 51. cikkének szövegével való összhang érdekében – némiképp módosult, és összevonták a kikötői szolgáltatások kivételével. Ez nem befolyásolja a rendelkezés lényegét, ezért a Bizottság elfogadja. Az audiovizuális szolgáltatások tekintetében a közös álláspont az Európai Parlament 19. és 79. módosításának lényegét tükrözi. A közös álláspont némiképp átírja a módosított javaslat vonatkozó szövegét a 2. cikkben, hogy tisztázza, hogy az audiovizuális szolgáltatások kivétele a mozgófilm-szolgáltatásokra is vonatkozik; ezt a Bizottság elfogadja. A szociális szolgáltatások kivételével kapcsolatban a közös álláspont az Európai Parlament módosításait (252., 294., 295. és 296. módosítás) is figyelembe veszi. A Bizottság módosított javaslatával összehasonlítva a közös álláspont tovább pontosítja, hogy a kivétel a jótékonysági intézmények által nyújtott szolgáltatásokra is vonatkozik; a Bizottság elfogadja e szöveget, mivel azon a véleményen van, hogy a közös álláspontban megállapított meghatározás növeli a jogbiztonságot az érintett szociális szolgáltatások kivétele tekintetében. A Bizottság módosított javaslatával összehasonlítva a közös álláspont további kivételeket határoz meg a hivatalos állami aktussal kinevezett közjegyzők és bírósági végrehajtók nyújtotta szolgáltatások tekintetében . Ez a kivétel főként az Európai Parlament 18. és 81. módosításának lényegét tükrözi; a Bizottság elfogadja. A közös álláspont végül megerősíti a munkaerő-kölcsönzők szolgáltatásai, az egészségügyi szolgáltatások, a szerencsejátékok, a magán biztonsági szolgáltatások és az adózás kivételét az irányelv hatálya alól, amiként ez az Európai Parlament módosításaiban (különösen a 17., 19., 78., 80., 82., 300., 302/332 és 304. módosításban), valamint a Bizottság módosított javaslatában szerepel.

Az irányelvnek a közösségi jog egyéb rendelkezéseivel való kapcsolata (3. cikk). A közös álláspont az Európai Parlament módosításai (21., 83., 219., 307.) és a módosított javaslat megközelítését követi, ezért egyértelműen kimondja, hogy az irányelv nincs hatással más közösségi eszközre, és hogy a szolgáltatási tevékenységhez való hozzáférést és annak gyakorlását meghatározott szempontokból szabályozó más közösségi eszközzel való ütközés esetén ez utóbbi eszközöknek a meghatározott szempontokra vonatkozó rendelkezései az irányadók. A közös álláspont emellett megerősíti, hogy az irányelv nem érinti a nemzetközi magánjog szabályait, különösen azokat, amelyek biztosítják, hogy a fogyasztók a tagállamukban hatályos fogyasztóvédelmi szabályok nyújtotta védelemben részesülnek.

Fogalommeghatározások (4. cikk). A közös álláspont az irányelvben használt fogalmak meghatározását illetően az Európai Parlament módosításait (1–3., 5–6., 11., 25–26., 93–94., és 97–98.) és a módosított javaslat szövegét tükrözi.

3.2.2. Az ügyintézés egyszerűsítése (5–8. cikk)

Az eljárások egyszerűsítése (5. cikk) A közös álláspont csekély átszövegezéssel beemeli az Európai Parlament módosításait (lásd a 27., 29–30., 99. módosítást és a 100. módosítás vonatkozó részét), a módosított javaslat által jóváhagyott formában, csekély mértékben átszövegezve. Ekképpen az (1) bekezdés új mondata egyértelművé teszi, hogy a tagállamok akkor kötelesek az eljárások és az alaki követelmények egyszerűsítésére, ha vizsgálat útján úgy tűnik, hogy azok „nem eléggé egyszerűek”. A Bizottság ezt a kiegészítést elfogadhatónak tartja.

Egyablakos ügyintézési pontok. (6. cikk). A közös álláspont lényegében átveszi a módosított javaslat szövegét, amely az Európai Parlament vonatkozó módosításain (104. és 309.) alapul. Az (1) bekezdésben a „pontoknál” helyett a „pontokon keresztül” kifejezés használatával tovább pontosítja, hogy az egyablakos ügyintézési pontok szerepe akár mindössze a szolgáltató és az illetékes hatóság(ok) közötti közvetítőére is korlátozódhat. A Bizottság ezt a tisztázást elfogadhatónak tartja.

A tájékoztatáshoz való jog (7. cikk). A közös álláspont beemeli az Európai Parlamentnek a módosított javaslat által elfogadott módosításait (31., 33., 105–106. és 108–110.), a tagállamok nyelvhasználatról szóló jogszabályainak meg nem sértéséről szóló csekély átszövegezéssel.

Eljárások elektronikus úton (8. cikk). A közös álláspont beemeli a módosított javaslat szövegét, amely az Európai Parlament módosításain (a 32. és 111. módosítás vonatkozó részein) alapul. A közös álláspont az 52. preambulumbekezdésben tisztázza, hogy az elektronikus úton történő információnyújtás kötelezettsége nem akadályozza meg a tagállamokat abban, hogy az elektronikus út mellett az ilyen eljárások és alaki követelmények teljesítésének más módjait is biztosítsák. A közös álláspont emellett kiterjeszti a nem elektronikus eljárások alkalmazásának lehetőségét olyan esetekre, ahol a szolgáltató vagy a felelős személyzet személyes képességének vizsgálata szükséges. Végül, a (3) bekezdésben a közös álláspont úgy rendelkezik, hogy az interoperabilitás elősegítésére hozott szabályoknak figyelembe kell venniük a „közösségi szinten kialakított közös szabványokat”. A Bizottság ezeket a módosításokat elfogadhatónak tartja, mivel javítják a szöveg minőségét.

3.2.3. A szolgáltatók letelepedési szabadsága (9–15. cikk)

Engedélyezési rendszerek (9. cikk). A közös álláspont beemeli a módosított javaslat szövegét (amely átvette a 35. és a 112–113. módosítást, és részben a 37., 115. és 117. módosítást), a (3) bekezdésben csekély szövegezésbeli változtatással. A Bizottság elfogadhatónak tartja e módosítást, mivel az az Európai Parlament módosításainak lényegi változtatása nélkül javítja a szöveg értelmezhetőségét.

Az engedély megadására vonatkozó feltételek (10. cikk). A közös álláspont beemeli a módosított javaslat szövegét, amely részben az Európai Parlament módosításain (a 34., 118., 119., 120., 121. és 122. módosításon) alapul, csekély szövegezésbeli változtatással. Eltérően a módosított javaslattól (amely elfogadta az Európai Parlament 120. módosítását) a közös álláspont a (3) bekezdésben nem rendelkezik úgy, hogy a tagállamok az engedélyezési feltételek más tagállamokéval való egyenértékűségének vagy lényegi összehasonlíthatóságának értékelésekor vegyék figyelembe a végrehajtás hatékonyságát és eredményességét. A Bizottság elfogadhatónak tartja a mondat törlését, mivel kivitelezhetősége kétséges volt. A közös álláspont végül a (6) bekezdésben pontosítja, hogy az engedélyezésről szóló határozatoknak nem szükséges indokolást tartalmazniuk és nem támadhatók meg bíróság előtt; ez összhangban van az Európai Parlament 122. módosításával, amely nem került be a módosított javaslatba. A Bizottság elfogadhatónak tartja ezt a kiegészítést.

Az engedély időtartama (11. cikk). Választás több kérelmező közül (12. cikk). A közös álláspont beemeli a módosított javaslat szövegét, amely nagyjából az Európai Parlament módosításain (a 36., 38., 124–127., 128. és 129. módosításon, és részben a 30. és 130. módosításon) alapul.

Tiltott követelmények (14. cikk). A közös álláspont beemeli a módosított javaslat szövegét, amely főként az Európai Parlament módosításain (a 41., 138., 140. és 141., 40. 142. és 143. módosításon) alapul, kiegészítve a (6) bekezdésben (a versengő gazdasági szereplők konzultációs tilalma nem vonatkozik a nagyközönséggel való konzultációra) és a (7) bekezdésben (a biztosítások és a pénzügyi garanciák egyenértékűsítése: a tagállamok bármelyiket feltételül szabhatják, amíg nincs kötelezettség az adott tagállamból való szolgáltató választására). A Bizottság ezeket a kiegészítéseket elfogadhatónak tartja, mivel javítják a szöveg egyértelműségét.

Értékelendő követelmények (15. cikk). A közös álláspont a módosított javaslat és az Európai Parlament általa elfogadott módosításai (42., 144–145., 147–149. és 242., 146. és 150.) megközelítését követi, miközben néhány helyen változtat a rendelkezésen (lásd lent, a 3.3. pontot).

3.2.4. A szolgáltatásnyújtás szabadsága és az eltérések (a Bizottság módosított javaslatában szereplő 16–19. cikknek megfelelő 16–18. cikk)

A szolgáltatásnyújtás szabadságáról (16. cikk) szóló rendelkezést illetően a közös álláspont teljes mértékben tükrözi az Európai Parlamentnek a Bizottság módosított javaslatába beemelt módosításait (lásd a 45–47., 152. és a 293/rev4. módosítást), és a szöveget új, (82) prembulumbekezdéssel egészíti ki, amely a tagállamok foglalkoztatási feltételekre vonatkozó szabályainak alkalmazását tisztázza. A közös álláspont a kapcsolódó további eltérések (17. cikk) tekintetében is az Európai Parlament módosításait (53., 48., 50., 51., 54., 161., 162., 163., 165., 169., 170., 171., 172., 173., 174. és 175., 400., 404.) tükrözi és beemeli a módosított javaslat szövegét, a (12) bekezdésben csekély átszövegezéssel a hulladékszállítás vonatkozásában). Az átmeneti rendelkezésekről (a Bizottság eredeti javaslatának 18. cikke) szóló rendelkezést az Európai Parlament első olvasatban történő megállapodásának és a Bizottság módosított javaslatának megfelelően törölték. A közös álláspont végül megerősíti a módosított javaslat szövegét az eseti eltérések (a Bizottság módosított javaslatában szereplő 19. cikknek megfelelő 18. cikk) tekintetében.

3.2.5. A szolgáltatás igénybe vevőinek jogai (a Bizottság módosított javaslatában szereplő 20–23. cikknek megfelelő 19–21. cikk)

A szolgáltatások igénybe vevőinek jogai (19–21. cikk) tekintetében a közös álláspont igen nagy mértékben tükrözi a Parlament által elfogadott módosításokat és a Bizottság módosított javaslatát. Konkrétabban, a tiltott korlátozások és a megkülönböztetés tilalma (19–20. cikk) tekintetében a közös álláspont a c) bekezdés – Bizottság által elfogadott – törlése kivételével megerősíti a módosított javaslat szövegét. A szolgáltatások igénybe vevői számára nyújtott segítség (21. cikk) tekintetében a közös álláspont csekély változtatásokkal az Európai Parlament 178. módosítását és a módosított javaslatot tükrözi. A közös álláspont végül teljes mértékben az Európai Parlament és a Bizottság módosított javaslata megközelítését követi amikor megerősíti az eredeti javaslat 23. cikkében foglalt, a más tagállamban igénybe vett egészségügyi ellátás költségeinek megtérítéséről szóló rendelkezések törlését.

3.2.6. Munkavállalók és harmadik országbeli állampolgárok kiküldetése (az eredeti javaslat 24. és 25. cikke)

A közös álláspont az Európai Parlament (181., 182/248., 63–64., 183/249. és 65–66. módosítás) és a módosított javaslat megközelítését követi és ekképpen megerősíti a 24. és 25. cikk törlését.

3.2.7. A szolgáltatások minősége (a Bizottság módosított javaslatában szereplő 26–32. cikknek megfelelő 22-27. cikk)

A szolgáltatókra és szolgáltatásaikra vonatkozó információk (22. cikk, a Bizottság módosított javaslatának korábbi 26. cikke) rendelkezéseivel kapcsolatban a közös álláspont a szolgáltató jogállása és jogi formára irányuló tájékoztatási kötelezettsége tekintetében az Európai Parlament megállapodását és a módosított javaslatot tükrözi. Emellett a közös álláspont e cikkben csoportosítja az irányelv más rendelkezései által már megkövetelt tájékoztatási követelményeket (például a biztosításra és garanciákra, az értékesítés utáni garanciákra, több ágazatot átfogó tevékenységükre és magatartási kódexre vonatkozókat), amit a Bizottság elfogad. A szakmai felelősségbiztosítás és garanciák (23. cikk, a Bizottság módosított javaslatának korábbi 27. cikke) tekintetében a közös álláspont az Európai Parlament (lásd különösen a 64., 187., 188. és 190. módosítást) és a módosított javaslat megközelítését követi, és megerősíti, hogy a szakmai felelősségbiztosítás nem kötelező. A közös álláspont több apró változtatást illeszt be a módosított javaslatba, ilyen például a tájékoztatási követelményekről szóló (2) bekezdés 26. cikkbe történő átemelése, továbbá a biztosítási piac hiányosságára szóló eljárás törlése, amely a szakmai felelősségbiztosítás nem kötelező jellegét tekintve felesleges volt. Végül, a több ágazatot átfogó tevékenységek (25. cikk, a Bizottság módosított javaslatának korábbi 30 cikke), a szolgáltatások minőségére vonatkozó politika (26. cikk, a korábbi 31. cikk) és a vitás ügyek rendezése (27. cikk, a korábbi 32. cikk) rendelkezései tekintetében a közös álláspont teljes mértékben megerősíti az Európai Parlament módosítása és a módosított javaslat szövegét, pusztán csekély szövegezésbeli módosításokkal.

3.2.8. Igazgatási együttműködés (a Bizottság módosított javaslatában szereplő 33–38. cikknek megfelelő 28–36. cikk)

Kölcsönös segítségnyújtás, felügyelet és a kapcsolódó rendelkezések (28–36. cikk) A közös álláspont igen csekély változtatással beemeli a módosított javaslat szövegét, amely maga is magában foglalja az Európai Parlament módosításait (lásd különösen a 68–69., 197–198., 200–203. módosítást), noha a Tanáccsal folytatott korábbi megbeszéléseken alapuló, eltérő szerkezetet használt.

3.2.9. Konvergenciaprogram és záró rendelkezések (a Bizottság módosított javaslatában szereplő 39–48. cikknek megfelelő 37–46. cikk)

A magatartási kódexek (37. cikk, a Bizottság módosított javaslatának korábbi 39. cikke), a további harmonizáció (38. cikk, a korábbi 40. cikk) és a felülvizsgálati záradék (41. cikk, a korábbi 43. cikk) tekintetében a közös álláspont a rendelkezések lényegét nem érintő, csekély változtatással megerősíti az Európai Parlament módosításait és a módosított javaslatot. Végül, az átültetési időszak (44. cikk (1) bekezdése, a korábbi 45. cikk (1) bekezdése) tekintetében a közös álláspont beemeli az Európai Parlament módosításait és az átültetési időszakot a módosított javaslatban szereplő 2 évvel szemben 3 évre hosszabbítja. A Bizottság ezt elfogadhatónak tartja.

3.3 . A Tanács által a közös álláspontban bevezetett új elemek

Engedélyezési eljárások (13. cikk). A módosított javaslattal összehasonlítva a közös álláspont a 13. cikk (3) és (4) bekezdésében, valamint a (63) preambulumbekezdésben néhány változtatást eszközöl, amelyek arra az alapelvre épülnek, hogy az illetékes hatóságtól érkezett válasz hiányában az engedélyt kiadottnak kell tekinteni. A közös álláspont szerint a tagállamoknak lehetősége van a válasz határidejének meghosszabbítására, ha ezt az ügy összetettsége indokolja, és feltéve hogy a kérelmezőt kellően tájékoztatják a hosszabbításról és annak okairól. A (63) preambulumbekezdés emellett kifejti, hogy a tagállamokban alkalmazható engedélyezési eljárások eltérő megoldásai – közérdeken alapuló kényszerítő indok által objektív módon alátámasztva – tartalmazhatnak a kérésnek a megszabott határidő lejártával való hallgatólagos elutasítására vonatkozó szabályokat. E változtatások választ kell, hogy adjanak az Európai Parlament aggodalmaira is, amely a hallgatólagos engedélyezés elvének eltörlése mellé állt, mivel úgy ítélte meg, hogy az nem elég rugalmas. Ugyanakkor nem sérül az a célkitűzés, amely szerint az engedélyezési eljárásokat gyorsabbá és a gazdasági szereplők számára átláthatóbbá kell tenni. A Bizottság ezért elfogadja a közös álláspont által a 13. cikkben eszközölt változtatásokat.

A letelepedés szabadságához kapcsolódó értékelési folyamat (15. cikk). A közös álláspont néhány változtatást eszközöl a (4) bekezdésben, amelyek az általános gazdasági érdekű szolgáltatások értékelési folyamatának bevezetésével kapcsolatosak. E módosítások célja annak tisztázása, hogy az értékelési folyamat nem akadályozhatja az általános gazdasági érdekű szolgáltatások keretében végzett feladatok teljesítését. Ez választ kell, hogy adjon az Európai Parlamentnek az értékelési folyamat által az általános gazdasági érdekű szolgáltatásokra gyakorolt hatással kapcsolatos aggodalmaira. A Bizottság szerint egyértelmű, hogy az értékelési folyamat nem veszélyeztetheti az általános gazdasági érdekű szolgáltatások keretében végzett feladatok teljesítését. A közös álláspont emellett a tagállamok értesítési kötelezettségével kapcsolatban vezet be változtatásokat. Ez az Európai Parlamentnek azon aggodalmát csillapítja, amely szerint az értesítési kötelezettség túlságosan korlátozza a tagállamokat. Nevezetesen, a közös álláspont a (6) bekezdésből törli az „és azt új körülmények teszik szükségessé” szövegrészt. Ez a törlés elfogadható. A (7) bekezdésben a közös álláspont egy új mondattal egészíti ki a szöveget annak kifejtésére, hogy a 98/34/EK irányelvvel összhangban levő értesítés az ezen irányelv szerinti értesítési kötelezettségnek is megfelel. A Bizottság ezt a kiegészítést is elfogadhatónak tartja, mivel fokozott jogbiztonságról gondoskodik mind a nemzeti közigazgatások, mind a közösségi intézmények számára. A Bizottság kiemeli, hogy a 98/48/EK irányelvvel módosított 98/34/EK irányelv hatálya alá jelenleg csupán az információs társadalommal összefüggő szolgáltatások tartoznak.

A nemzeti jogszabályok átvilágítása (a Bizottság módosított javaslatában szereplő 41. cikknek megfelelő 39. cikk) A közös álláspont a 39. cikk (5) bekezdésében foglalt új eljárásról rendelkezik, amely szerint a tagállamoknak jelentést kell benyújtaniuk a Bizottságnak azon nemzeti követelményekről, amelyek a 16. cikk (1) bekezdése harmadik albekezdésének és a 16. cikk (3) bekezdésének hatálya alá eshetnek; ezeket a követelményeket a Bizottság a többi tagállammal is közli, továbbá elemzéseket és iránymutatásokat is ad az irányelvnek megfelelő alkalmazásukról. A Bizottság elfogadhatónak tartja e rendelkezéseket, mivel a gazdasági szereplők számára növelik az átláthatóságot és a jogbiztonságot.

Komitológia (a Bizottság módosított javaslatában szereplő 42. cikknek megfelelő 40. cikk) A közös álláspont szabályozási bizottságról rendelkezik. A Bizottság elfogadhatónak tartja e rendelkezést.

A személyes adatok védelme (43. cikk) A közös álláspont az irányelvet kiegészíti a személyes adatok védelméről szóló cikkel, amely annak tisztázására szolgál, hogy az irányelv alkalmazása és különösen a tagállamok közötti információcsere során tiszteletben kell tartani a személyes adatokra vonatkozó szabályokat. A Bizottság elfogadhatónak tartja e rendelkezést.

4. KÖVETKEZTETÉS

A Bizottság azon a véleményen van, hogy a közös álláspont megőrzi a Bizottság módosított javaslatának és az Európai Parlament módosításainak kulcsfontosságú elemeit. A Bizottság úgy találja, hogy a közös álláspont megfelelő egyensúlyt teremt és megvalósítható kompromisszumot hoz létre a szolgáltatások valódi belső piacának megteremtéséhez és a lisszaboni stratégia célkitűzéseinek eléréséhez, miközben tiszteletben tartja a szolgáltatások – köztük a közszolgáltatások – magas színvonalát, továbbá a szociális és a fogyasztói jogokat. A Bizottság ezért támogatja a Tanács által elfogadott közös álláspontot.